Vorið 1903 fluttust til Vestmannaeyja hjónin Jón Ágúst Kristjánsson frá Marteinstungu í Holtum og Guðrún Tómasdóttir frá Barkarstöðum í Fljótshlíð . Um haustið stofnaði Jón Ágúst blandaðan söngkór í Eyjum og æfði hann til söngmenntar og menningarauka í byggðarlaginu . Sú starfsemi hans er ástæðan til þess , að þeirra hjóna er minnzt hér í Bliki að þessu sinni . Jón Ágúst Kristjánsson , söngstjóri . Jón Ágúst Kristjánsson fæddist að Marteinstungu í Holtum 9. ágúst 1879 . Þar bjuggu foreldrar hans þá . Faðir Jóns var Kristján Jónsson frá Litlu-Tungu í Holtum . Móðir Jóns Ágústs og kona Kristjáns bónda var Ólöf Sigurðardóttir frá Barkarstöðum , systir Tómasar bónda þar Sigurðssonar . Hjónin Jón Ágúst og Guðrún voru þannig systkinabörn . Ekki er mér kunnugt , hvar Jón Ágúst lærði söngfræði , en víst er um það , að ungur að árum eða veturna 1898 - 1900 kenndi hann orgelleik bændasonum og heimasætum þar í Holtunum og var þar farkennari jafnframt . Jón Ágúst var á ýmsa lund vel gefinn og hlaut mætan vitnisburð sóknarprests síns við ferminguna . Haustið 1900 fluttist Jón Ágúst úr heimasveit sinni í Fljótshlíðina og gerðist kennari þar fram yfir áramót . Eftir áramótin fór hann á vertíð til Vestmannaeyja og var þar háseti á teinæringnum Skrauta hjá Sigurði formanni Sigurðssyni í Frydendal ( sjá Gamalt og nýtt árið 1951 , bls. 140 - 141 ) . Sumarið eftir vetrarvertíðina í Eyjum 1901 réðist Jón Ágúst kaupamaður til frænda síns , Tómasar bónda á Barkarstöðum . Þar mun Guðrún bóndadóttir hafa reynzt segulaflið , en henni kynntist Jón Ágúst haustið áður , er hann var farkennari í Fljótshlíðinni . Guðrún var þá 19 ára gömul . Hún var einkadóttir Tómasar bónda og fyrri konu hans Guðríðar Þóru Árnadóttur hreppstjóra á Reynifelli , sem lézt 2. jan. 1884 , og höfðu þau hjón þá verið gift í 3 ½ ár . Guðrún Tómasdóttir var því alin upp hjá föður sínum og stjúpu , síðari konu Tómasar Sigurðssonar , Margréti Árnadóttur , móðursystur sinni . Jóni Ágúst og Guðrúnu heimasætu reyndist töðuilmurinn á slættinum 1901 angandi sætur og unaðslegur þarna í tilhugalífinu á Barkarstöðum , og til hjónabands hugðu þau næsta vor . Vorið 1902 , 29. apríl , á 20 ára afmælisdegi Guðrúnar heimasætu , gengu þau Jón Ágúst og Guðrún í hjónaband . Fyrsta hjónabandsár sitt bjuggu þau að Seljalandi undir Eyjafjöllum , en vorið 1903 fluttust þau til Vestmannaeyja , eins og fyrr getur , og búsettu sig þar . Brátt reistu hjónin sér dálítið íbúðarhús norðan við Vilborgarstaðaveginn og nefndu það Laufás . Haustið 1903 stofnaði Jón Ágúst blandaðan söngkór í Eyjum og kallaði hann „ Principal “ , sem er enskt orð og þýðir „ hinn helzti “ ( aðal - ) . Þá var „ Söngfélagið “ , karlakór Sigfúsar Árnasonar , við lýði og hafði sungið fyrir Eyjabúa undanfarin 9 ár . Sumir litu svo á , að með „ Principal “ - nafninu væri miðað að kór Sigfúsar , sem þá væri settur skör lægra , væri sem sé enginn , aðal “ - ... , heldur 2. flokks . Ýmsir lögðu þetta nafnval Jóns á kórnum út á hinn verri veg fyrir honum . Nafnið þótti í alla staði lýti á kórnum hans , óþjóðlegt og oflátungskennt . Eyjabúar voru þá þjóðlegir í anda og engir tilbeiðendur enskrar eða bandarískrar menningar eða engilsaxneskra orðslettna . Íslenzki búningurinn í öllum myndum fór þeim bezt , fannst þeim . Fyrst í stað æfði Jón Agúst kór sinn í gömlu verzlunarhúsunum á Tanganum ( Júlíushaab ) , sem höfðu staðið að mestu auð og tóm um einn tug ára , eða síðan verzlunin var lögð þar niður 1893 . Eftir að Jón Ágúst lauk við að byggja íbúðarhús sitt Laufás , æfði hann kórinn þar heima í dagstofunni . ,, Principal “ - kórinn söng nokkrum sinnum fyrir almenning og gat sér góðan orðstír og góðvilja þeirra , sem ekki létu nafnið og merkingu þess brjála dómgreind sína eða villa sér sýn . Þegar Sigfús Árnason á Löndum sagði af sér organistastarfinu við Landakirkju 1904 eftir 25 ára starf , sótti Jón Ágúst Kristjánsson söngstjóri um stöðuna ásamt hinum 19 ára syni Sigfúsar , Brynjólfi á Vestri-Löndum , sem hlaut hana . Þótti þá Jóni Ágúst söngstjóra sér misboðið og afréð þá þegar flutning þeirra hjóna burt úr Eyjum . Árið 1905 seldu þau hjón Jón og Guðrún húseignina Laufás ungum hjónum í Eyjum , Þorsteini Jónssyni frá Hrauni og Elínborgu Gísladóttur verzlunarstjóra Engilbertssonar og fluttu til Reykjavíkur sama ár og þaðan svo til Ameríku eftir nokkra mánuði . Þar með voru örlög „ Principal “ - kórsins ráðin . Hann söng aldrei framar fyrir Eyjabúa . Þau hjónin Jón Ágúst og Guðrún dvöldust síðan í Ameríku 15 ár . Árið 1910 fluttust þau aftur heim til ættjarðarinnar og settust þá að í Reykjavík . Brátt gerðist Jón Ágúst þar starfsmaður Landsbankans . Þar var hann síðan starfandi í 33 ár eða frá 1910 - 1943 og lengst af gjaldkeri sparisjóðsdeildar . Í Ameríku skipti Jón Ágúst Kristjánsson um nafn og skrifaði sig A.J. Johnson . Þetta nafn með hinum engilsaxneska svip bar hann síðan til dauðadags . Því miður vitnar nafnið á söngkórnum hans í Eyjum og svo breytingar hans á eigin nafni um litla virðingu fyrir íslenzku þjóðerni og íslenzkum menningararfi . Frú Guðrún Tómasdóttir lézt 21. nóv. 1918 . Þau hjón eignuðust 5 börn . Þrjú af þeim dóu á 1. aldursári . Karl sonur þeirra náði 34 ára aldri . Var bankamaður í Reykjavík og lézt 1939 . Dóttir þeirra , Ágústa Guðrún , f. um 1914 , var búsett á Siglufirði , þegar síðast var vitað . Síðari kona Jóns Ágústs ( A.J. Johnson ) var Elín Kristjánsdóttir kaupmanns Hallssonar í Reykjavík . Þau voru barnlaus . Jón Ágúst Kristjánsson bankagjaldkeri lézt 14. nóv. 1949 rúmlega sjötugur að aldri .